El Consell de Drets Humans de l'ONU, fundat l'any 2006 amb l'objectiu principal de considerar les situacions de violacions dels drets humans i fer recomanacions al respecte, serà qui dictamini si els centenars de crims del franquisme seran investigats o no pels tribunals espanyols.

Així ho explica el diari Público, que detalla que les causes ja estan començant a arribar al consell, com a conseqüència de la combinació de dos factors que estan fent naufragar en cascada el recorregut judicial de les querelles i les denuncies a Espanya.

Tal com recull el digital, un és la jurisprudència establerta pel Suprem, el qual va dictaminar que els delictes comesos entre 1936 i 1977 per agents de l'autoritat i per funcionaris quedaven esborrats per efecte de la Llei d'Amnistia de 1977, una norma a la qual els magistrats es refereixen com a "pilar bàsic i insubstituïble de la transició espanyola", o en tot cas, estaven prescrits.

L'altra posició, segons recull també el diari, és la que ha adoptat davant d'aquest assumpte el Tribunal Constitucional, que ha començat a rebutjar els recursos d'empara de diverses d'aquestes víctimes contra els sobreseïments dictats pels jutges d'Instrucció, amb base a la doctrina del Suprem, amb l'argument que els plantejaments jurídics no tenen rellevància constitucional. ​